google/wiki40b huggingface dataset:
Brennevinsfjorden

Brennevinsfjorden er en fjord på nordvestkysten av øya Nordaustlandet, Svalbard og er 22 km lang. Brennevinsfjorden er trolig den samme fjord som er nedtegnet på Hendrick Donckers kart fra 1663 som Brandewyns Bay. En engelsk ekspedisjon oppførte hytta «Oxfordhuset» på Depotodden i Brennevinsfjorden i 1936. Hytta eies i dag av den norske stat og er i god stand. 
De yngste bergartene på Nordaustlandet er ganger av doleritt fra jura-kritt i grunnfjellet på blant annet Lågøya og i munningen av Brennevinsfjorden.
Det var i Brennevinsfjorden Amundsens flyekspedisjon til Nordpolen nødlandet på tilbakeveien til Ny-Ålesund med flyet N-25. Stedet fikk navnet Amundsenodden og området ble navngitt Dornier-Walflya. Amundsen og de fem andre ekspedisjonsmedlemmene ble reddet av selfangstskuta «Sjøliv» fra Balsfjord.
Neues Museum (Berlin)

Bygningen

Neues Museum hører til de mest betydelige byggverk i senklassisisme og tidlig jernbygging.
Som i Altes Museum grupperer utstillingsrommene seg rundt to haller (Ägyptischer Hof og Griechischer Hof). Den sentrale trappehallen inneholder den berømte billedsyklusen av Wilhelm von Kaulbach som fremstiller menneskehetens historie. Den østlige hovedfronten mot Alte Nationalgalerie innelukkes av to vindusløse hjørnebygninger (Nordkuppelsaal og Südkuppelsaal).
Den sparsomme ytre utsmykningen står i kontrast til den rike indre utsmykningen. Hvert rom er utsmykket med arkitektoniske detaljer, vandrebilleder og rik ornamental bemaling slik at det står i forbindelse med samlingene. Eksempler er Römische Saal, Griechische Saal, Mythologische Saal og Niobidensaal.
Stornoway

Befolkning

Øyas befolkning er hovedsakelig konsentrert rundt byen, som er den eneste byen med status som burgh på de Ytre Hebridene. Byen er også den tredje største i det skotske høylandet etter Inverness og Fort William. Stornoway med tilhørende, omkringliggende landsbyer utgjør samlet en befolkning på rundt 12 000.

Transport

Fergeselskapet Caledonian MacBrayne opererer en fergeforbindelse til Ullapool på fastlandet, og denne overfarten tar 2 timer og 45 minutter. Fra Stornoway lufthavn (IATA: SYY, ICAO: EGPO), 3,7 km øst for byen flyr Eastern Airways til Aberdeen og Flybe, operert av Loganair, flyr til Benbecula, Edinburgh, Glasgow og Inverness. Lufthavnen er også base for et kystvakt-helikopter Sikorsky S-92.
Iris (mytologi)

Iris (gresk: Ἶρις) er den budbringende gudinne i den greske mytologi, og hun personifiserer regnbuen. Det er henne og Thetis, Akilles' mor, gudene sendte til Akilles som budbringer etter at han hadde kjørt noen ganger rundt Patroklos' grav med Hektors lik for å overtale ham til å la kong Priamos komme og motta sin sønns legeme mot løsepenger.
Montalcino

Montalcino er et tettsted og en liten kommune i provinsen Siena i Toscana midt i Italia.
Den ligger på en åskam og er først nevnt i år 814, og etterhvert et stoppested på Via Francigena, hovedveien mellom Roma og Frankrike. På 1300-tallet kom bymurer og en festning.
Her bor litt over 5 000 innbyggere som kaller seg «montalcinesi». Den kjente vinen Brunello di Montalcino lages her, i et kulturlandskap som kalles Val d'Orcia (dalen er elven Orcia renner) og i 2004 ble innlemmet i verdensarvlisten.
Eldre tiders hesteveddeløp i gatene er nå erstattet av tønneløpet «Bravie delle Botti». Siden 1958 har man avholdt "Sagra del Tordo", en byfest der de fire fraksjonene Borghetto, Ruga, Pianello og Travaglio kjemper om å skyte flest måltrost. Her er også en festival en  pantomime og middelaldersk musikk.
McDonough kraftverk

Jack McDonough kraftverk er et varmekraftverk i Cobb County, delstaten Georgia i USA. Det har en installert produksjonskapasitet på 490 MW, fyrt på kull, i tillegg til en 78 MW-enhet for olje- og gass-fyring med to turbiner fra 1971. Operatør er energiselskapet Georgia Power, et heleid datterselskap av Southern Company.
John French

Liv og virke

French deltok i boerkrigen 1899-1902 og vant seg et rykte som en dyktig kavalerikommandant. Ved krigens slutt var han generalløytnant.
I 1912 ble French utnevnt til generalstabssjef (Chief of the Imperial General Staff) og han ble feltmarskalk (Field Marshal) i 1913. French måtte gå av som sjef for generalstaben etter uroligheter i arméen i Irland i juli 1914, men fikk i august kommandoen over det britiske ekspedisjonskorpset, BEF, som ble sendt til Frankrike da første verdenskrig brøt ut.
French lyktes ikke med å samarbeide hverken med krigsministeren lord Kitchener eller sjefen for den franske femte arméen på BEFs høyre flanke, Charles Lanzerac. BEF gjorde en dårlig organisert retrett etter slagene ved Mons og Le Cateau. Før slaget ved Marne var det først etter en personlig oppfordring fra den franske øverstkommanderende Joseph Joffre at French gikk med på å sette inn den britiske arméen i luken mellom de tyske første og andre arméene. Dette ble en stor fremgang, men allerede i mars 1915 var French i hardt vær igjen etter å ha skyldt problemene med å bryte gjennom de tyske linjene i slaget ved Neuve-Chapelle på at regjeringen ikke hadde fått frem tilstrekkelig med granater. Etter flere hendelser ble French erstattet av Douglas Haig i desember 1915.
French ble deretter sjef for hjemmearméen (Home Forces) til 1918 og til slutt Lord Lieutenant – i praksis militærguvernør – på Irland til 1921.
Pegwell Bay

Pegwell Bay er ei grunn bukt i Den engelske kanal, ved estuaret til elva River Stour, mellom Ramsgate og Sandwich i Kent, England. I bukta er et naturreservat, kjent for trekkfugler som vader og ender, med en rekke kyst-habitater som omfattende mudderflater og saltsumper. Allmennheten har tilgang til reservatet via Pegwell Bay Country Park, som ligger ved veien A256 mellom Ramsgate og Dover.
Pegwell Bay ble i 1858 gjengitt av William Dyce i et ofte reprodusert landskapsmaleri, som nå henger i Tate Gallery: Pegwell Bay, Kent – a Recollection of October 5th 1858.
Storkoalisjon

Storkoalisjon er i politikken en betegnelse på en koalisjon av de største partiene i parlamentet. Dette vil gjerne være det borgerlige partiet og det sosialdemokratiske partiet.
Tyskland ble ledet med grunnlag i en storkoalisjon mellom CDU/CSU og SPD fra 1966 til 1969 (regjeringen Kiesinger), fra 2005 til 2009 (Merkel I), fra desember 2013 til mars 2018 (Merkel III), og igjen fra mars 2018 (Merkel IV). På delstatsnivå har landet hatt en rekke slike koalisjoner.
Østerrike har hatt storkoalisjoner mellom sosialdemokratiske Sozialdemokratische Partei Österreichs og konservative Österreichische Volkspartei fra 1945 til 1966, fra 1987 til 2000 og siden 2007. 
Luxembourg har siden 1925 alltid hatt storkoalisjoner.
I Norge har bl.a. Francis Sejersted ytret sympati for tanken om en storkoalisjon bestående av Høyre og Arbeiderpartiet.
I kveld

Gjester

Programmet hadde besøk av over 1000 gjester den tiden det gikk. Blant dem Bill Gates, nobelkonsert-vert Michael Caine, Wikipedia-gründer Jimmy Wales, statsminister Jens Stoltenberg, FrP-leder Siv Jensen, tidligere LO-leder Gerd-Liv Valla og utenriksminister Jonas Gahr Støre.
Blåst på 20 millioner

Produksjon

Street People ble filmet i Roma, San Francisco og Agrigento.

Utgivelse

Street People ble utgitt på kino i Italia 30. mars 1976, der den ble distribuert av Agora Cinematografica. Det spilte inn totalt 458 098 620 lire på premièren.

Mottakelse

Den amerikanske avisen Evening Independents filmanmelder Jim Moorehead skrev: «The problem [med filmen] is that the story line makes very little sense. Same is true with the editing. Ditto the dialog.»
I'm Looking Over a Four Leaf Clover

«I'm Looking Over a Four Leaf Clover» er en amerikansk sang fra 1927, skrevet av Harry M. Woods (melodi) og Mort Dixon (tekst).
Art Mooney & His Orchestra spilte inn sangen. Den ble utgitt på 78-platen MGM 10119 B Sangen ble en hit for Mooney og ble i høy grad popularisert av ham. Son's of Ben, den offisille supportergruppen til Major League Soccer's Philadelhpia United har tatt den i bruk som én av sine fotballsanger.

Norske versjoner

Juul Hansen har skrevet en norsk tekst. På norsk bærer den tittelen «Lykkekløver». Holts Trekkspillkvartett m. sang Einar Holt har spilt inn sangen. Den ble utgitt på 78-platen His Master's Voice A.L. 2994 i 1949.
Freddy Kristoffersen har skrevet en annen norsk tekst. Den har tittelen «Alle behøver en lykkekløver». Utgitt på LP-platen Alle behøver en lykkekløver (Philips 6327 077) i 1982.
Tore Hogstvedt

Utstillinger

Hogstvedt har vakt stor interesse etter at han stilte ut maleriene sine i Versailles 2002.
Han debuterte i Fet kunstforening i 1995. I 2000 hadde han sin første separatutstilling i Gallerihuset i Stavanger og han ble antatt på Østlandsutstillingen i 1999. Hans bilder er også representert i Frankrike, England, USA, Canada og Taiwan.
Afrikakorpset

Organisering

Afrikakorpset ble dannet 19. februar 1941 for å støtte den italienske hæren, som var blitt tvunget til retrett av den britiske 8. armés motoffensiv Operasjon Compass. Korpset besto i starten kun av 5. panserregiment og noen mindre enheter. Disse utgjorde tilsammen 5. lette divisjon. Senere sluttet 15. panserdivisjon seg til, men det var først etter at Rommel allerede hadde gjenerobret større deler av Kyrenaika. Offisielt var de tyske enhetene underlagt italienske kommandolinjer, selv om Rommel utførte sine offensiver uten autorisering fra italienerne.
1. oktober 1941 ble 5. lette divisjon omdøpt til 21. panserdivisjon, men var fremdeles underlagt Afrikakorpset.
Sommeren 1941 gjorde OKW (den tyske forsvarsoverkommandoen) store forandringer i kommandolinjene til de tyske styrkene i Nord-Afrika ved å etablere pansergruppe Afrika med Rommel som øverstkommanderende. Kommandoen over Afrikakorpset ble gitt til Ludwig Crüwell. Pansergruppen kontrollerte Afrikakorpset og noen mindre tyske enheter og to italienske armékorps. Pansergruppen ble senere omdøpt til Panserarmé Afrika.
Etter nederlaget ved El Alamein og den allierte invasjonen av Nord-Afrika sendte OKW enda flere tyske enheter til Nord-Afrika og opprettet XC armékorps og den nye 5. panserarmé. Panserarmé Afrika ble omdøpt til den 1. italienske armé og havnet under italiensk kommando. Rommel fikk kommandoen over den nye Armégruppe Afrika, som inkluderte både den 1. italienske armé og 5. panserarmé. Restene av Armégruppe Afrika overgav seg 13. mai 1943 i Tunisia.

Navnet

Navnet Afrikakorpset viser egentlig bare til hovedkvarteret og de tilknyttede enheter, og en vanlig feil er å bruke dette navnet på alle tyske enheter i Nord-Afrika før retretten til Tunisia. Deutsches Afrikakorps ble oppkalt etter Deutsches Alpenkorps, hvor Rommel hadde tjenestegjort under den første verdenskrig. Dette var i tillegg et spark i siden til Italienerne som trengte hjelp i Nord-Afrika, ettersom det nettopp var alpejegerne som hadde beseiret italienerne under den første verdenskrig.
Ngozi Onwumere

Idrettskarriere

Onwumere deltok i 4 x 400 meter stafett under Stafett-VM i friidrett 2015 (IAAF World Relays). Nigeria fikk der tiende beste tid i kvalifiseringsheatet, og nådde ikke finalen. De skulle løpe B-finalen, men stilte ikke til start. Hun deltok også i Panafrikanske leker 2015, og deltok der på Nigerias stafettlag som vant 4 x 100 meter stafett. Individuelt fikk hun sølv på 200 meter, bak Marie-Josée Ta Lou fra Elfenbenskysten.
Hun deltok i Bobsleigh under Vinter-OL 2018, der hun kjørte toer-bob sammen med Seun Adigun. Dette var første gang Nigeria deltok i vinter-OL. Adigun og Onwumere kom på 20.-plass i denne øvelsen.
Boshan

Boshan (kinesisk: 博山区; pinyin: Bóshān Qū) er et bydistrikt i den kinesiske provins Shandong. Det tilhører byprefekturet Zibo. Boshan har et areal på 682 km² og teller 473 000 innbyggere (2003).

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Fustvatnet

Geografi

Fustvatnet er naturlig delt inn i tre deler. Litlvatnet, Storvatnet og Risnesvatnet. Litlvatnet ligger i nordenden av innsjøen, Risnesvatnet i sørvestenden og resten av innsjøen går som Storvatnet. Omtrent midt i innsjøen mellom Myrnes og Aspnes ligger Granholmen som er Fustvatnets eneste øy. Det dypeste punktet ligger ved Hestskardbergene mellom Myrnes og Risnes som ligger på sørsiden av Fustvatnet.
Fustvatnet er rammet inn av flere fjell og åser. I sør ligger Vardfjellet, Kjemsåsen, Reinfjellet, Brurskanken og Kjerringtind. På Østsiden ligger Stigfjellet, Brekkfjellet, Smedsengfjellet og Mjåvassfjellmassivet. På toppen av Mjåvassfjellet troner Dåertinden på 1346 moh. På Vestsiden ligger Baåsen og Helfjellet samt noen mindre åser.

Tilløpselver

Flere elver og bekker renner ut i Fustvatnet. Straumen er den lille elvebiten som binder Mjåvatnet med Fustvatnet, og er en del av hovedvassdraget. Straumen har gitt navn til gården Straum som ligger like ved. Det er bare en meters fall mellom Mjåvatnet og Fustvatnet, men dette beskjedne stryket har tross dette tatt liv i historiske tider.
Den største sideelva er Herringelva. Den er kjent for sine meandersvinger. Ved den ligger det et hekkereservat. Elva renner ut i Fustvatnet ved Brekken. 
Her renner også den mindre elva Brekkelva ut i Fustvatnet. Den kommer fra Kalvdalen og renner ned mot Fustvatnet nedover fjellsidene. Brekkforsen var et velkjent landemerke for veifarende i tidligere tider. Baåga er en mindre elv som renner gjennom Helfjellbygda som ligger på vestsiden av Fustvatnet. Den renner ut i Fustvatnet ved Baågneset. Baågneset er en badeplass som er flittig brukt når været tillater det.

Fiske

Fiskeslag i Fustvatnet er ørret, røye og trepigget stingsild. Det har i tidligere tider også vært laks i innsjøen, men lakseparasitten Gyrodactylus salaris har spredt seg inn i vassdraget fra Vefsna. Derfor har laksetrappa i Jomfruremforsen blitt stengt og laks kommer ikke opp i innsjøen. Sjøørret blir til tider sortert ut og kastet opp i vannet for hånd.
Dispensasjon til fiske etter innlandsfisk ble gitt av Mattilsynet for 2016,og vil sannsynligvis fortsette kommende år etter strenge regler for å forhindre smittespredning. Det har ikke vert tillatt å fiske i vassdraget siste fire år.
Fustvatn Grunneierlag selger fiskekort og om nødvendig desinfiserer fiskeutstyret.

Demografi

Fastboende i området jobber for det meste i Mosjøen. Lokalt næringsliv er for det meste jordbruksrettet, men det er også en campingplass på Aspneset og kiosk i Åkvika. Dessuten ligger Nestby Trevarefabrikk i Helfjellbygda.
George G. McMurtry

Tidlig liv

McMurty ble født i Pittsburgh, Pennsylvania i 1876. I 1870 emigrerte hans foreldre fra Irland til USA. Han ble beskrevet som en stor og kraftig irsk-skotsk-amerikaner med stort mot. McMurtry gikk på Harvard Law School før utbruddet av den spansk-amerikanske krigen.

Den spansk-amerikanske krigen

Da den spansk-amerikanske krigen brøt ut var McMurtry 22 år gammel. Han bestemte seg for å forlate skolen for å bli med i Theodore Roosevelts kavaleriregimentet «Rough Riders». Han ble med i tropp D under kaptein Robert B. Huston sin kommando. De deltok i slaget om Las Guasimas og slaget ved San Juan Hill. McMurtry ble syk av hva de kalte «jungelfeber» (malaria) og ble sent hjem.

Tilbake i USA

McMurtry begynte på Harvard Law School igjen og fullførte utdannelsen sin i 1899.  I likhet med med oberstløytnant Charles White Whittlesey, lederen av «The Lost Battalion», ble han en advokat på Wall Street. I 1900 ble han en partner i meglerfirmaet «Benjamin og  McMurtry». Han giftet seg 16. desember, 1903 med Mabel C. Post på Long Island.  Han var millionær ved fylte 30 år.

Første verdenskrig

Etter at USA erklærte krig mot Tyskland 6. april 1917 dro McMurty til Plattsburg treningsleir for å gå på befalsskole, da denne ble opprettet i mai 1917. Han nådde til slutt graden kaptein og ble senere forfremmet til major Han ble med i 308th Infantry Regiment, og takket være hans tidligere opplevelser var McMurty en av de mest erfarne offiserene i regimentet.
Under Meuse-Argonne-offensiven var McMurty nestkommanderende i bataljonen Charles White Whittlesey ledet. Han stod side om side med resten av mennene da de kjempet alene mot tyskerne etter at de andre divisjonene som skulle angripe sammen med dem stod fast. 
McMurty ble truffet i kneet av granatsplinter den 4. oktober, men ga seg ikke. Han ledet evakueringen av de skadde da de ble bombet av artilleri. Han ble skadet igjen i skulderen av en tysk granat den 6. oktober. Ikke desto mindre fortsatte han å utføre oppgavene sine. 7.oktober, da Charles White Whittlesey mottok det kjente brevet fra tyskerne hvor de ba dem om å overgi seg skal McMurty,  Nelson M. Holderman og Whittlesey bare ha smilt. McMurty skal ha sagt at «De trygler oss om å gi oss. De er mer urolige enn oss». Brevet hadde også motsatt effekt på de slitne soldatene, som nå fikk nytt mot til å forsette. Etter fem dager med angrep, da bataljonen nesten ikke hadde ammunisjon igjen, kom det endelig forsterkninger, og en skadd McMurty forlot dalsøkket sammen med de andre soldatene og kom seg til et feltsykehus.

Etter krigen

På Våpenhviledagen i 1921 deltok McMurtry sammen med Whittlesey og andre mottakere av Medal of Honor ved bisettelsen av den ukjente soldat på æresgravlunden i Arlington. I ettertid avholdt bataljonen gjenforeningsmiddager, og McMurtry skal ha likt å møte opp til dem frem til sin død i 1958, 82 år gammel. Han tok ofte regningen til de andre under disse møtene.

Ettermæle

I TV-filmen «The Lost Battalion» hadde skuespilleren Phil McKee rollen som McMurtry.
NM i bandy for damer 1995

Det 12. Norgesmesterskapet i bandy for damer ble vunnet av Stabæk Idrettsforening etter finaleseier 6-2 over Høvik Idrettsforening. Høvik vant seriespillet. Turneringen ble arrangert som rinkbandy.
Aphengoecus

Utbredelse

Slekten er utbredt i det sørvestligste Afrika (Kapp-provinsen og Namibia).
Pianotrio

En pianotrio er et musikalsk ensemble bestående av piano og to andre instrument. Innenfor klassisk musikk mener man med pianotrio fiolin og cello i tillegg til piano; eller en komposisjon skrevet for en slik besetning.
Innenfor jazzen menes oftest et ensemble med piano, bass og trommesett. Vanligere i jazzens tidlige historie var kombinasjonen piano, trommer og et blåseinstrument (for eksempel klarinett eller trompet) og kombinasjonen piano, gitar og bass. Av de tidligste pianotrioene kan nevnes Jelly Roll Mortons trio (fra 1927) og Nat King Coles trio (fra 1937). Senere innflytelsesrike trioer inkluderer Bill Evans trio, Oscar Peterson trio og Brad Meldhau trio. I Norge har særlig Tord Gustavsen trio og "in the country" vært viktige.
Multirolleradio

Multirolleradio (MRR) er et militært VHF-mobilradiosystem for taktisk samband. Systemet er beregnet på tale- og dataoverføring i frekvensbåndet 30-88 MHz. MRR kan sende tale, data og tekstmeldinger med høy sikkerhet. Sikkerheten oppnåes ved kryptering, frekvenshopping og spredt spektrum modulering. MRR blir også brukt som relé.
Systemet er utviklet ved Forsvarets forskningsinstitutt for det norske forsvaret og Nato for operativ bruk i felt. MRR-systemet ble utviklet på 1990-tallet, med første prototype i 1993. Systemet produseres og videreutvikles av Kongsberg Gruppen. I Norge er 7000 MRR-radiosett til bruk i alle forsvarsgrener under anskaffelse, og innfasingen av systemet begynte i 1999. Kongsberg Gruppen produserer nå ca. 1600 enheter i året. Kontrakt for leveranse av systemet er også inngått for levering til Ungarn.
De eksisterende bærbare radioene i MRR-systemet er relativt store og tunge (12 kg. med batteri), og bæres i ryggpakning. MRR-systemet skal derfor kompletteres med et MRR-kompatibelt håndholdt radiosett, primært beregnet for kortholds direktesamband mellom radioer uten å gå via basestasjon.

Lett feltradio (LFR)

Kongsberg Gruppen markedsfører de håndholdte MRR-radiosettene under typebetegnelsen MH 300, men den kalles i forsvarssammenheng gjerne Lett Feltradio (LFR) (900g, 195x78x42mm. og 50 cm. lang antenne). Den fungerer omtrent som MRR (bærbar) eller MBU (kjøretøymontert) med tanke på teknologi. Den har dog begrensede muligheter for høy sendereffekt og vil dermed ikke nå like langt.
Svein Hauan

Starten i Tromsø

Allerede som 11-åring, etter et par års egenlæring, opptrådte Hauan offisielt som trompetist da han ble invitert med i Tromsø-orkesteret som ble etablert i forbindelse med feiringen av freden etter 2. verdenskrig. Orkesteret, som var basert på Tromsø Orkesterforening og Tromsø Ungdomskorps, spilte på kaia i Tromsø den 12. mai 1945 da torpedojageren KNM «Stord» returnerte til Norge. Etter denne opptredenen fortsatte Hauan som medlem av ungdomskorpset. Som 15-åring var han med og startet det fem mann store svingdansebandet Silver band, og ble her musikalsk leder. De spilte hyppig på utestedet Alfheim.

Divisjonsmusikken

I 1951 dro Svein Hauan til Harstad for å prøvespille for Hærens musikkorps, populært kalt Divisjonsmusikken, og fikk straks et engasjement i korpset. Tidlig ble det etablert et storband med medlemmer fra korpset, under ledelse av Hauan. Bandet spilte første gang offisielt den 8. mai 1956, blant annet med Glenn Miller på repertoaret.
Midt på 1960-tallet tok Hauan dirigenteksamen ved Norges musikkhøgskole etter to studieopphold i Oslo (høstsemestrene 1964 og 1965). I disse periodene var han knyttet til Forsvarets stabsmusikkorps. Han spilte i 1964 også i orkesteret på Rosekjelleren i Oslo. I to sesonger var han leder for Brigade Nords Musikkorps. Han ble pensjonist 31. januar 1991.

Skolekorps

Svein Hauan overtok høsten 1954, som 20-åring, ledelsen av Harstad Folkeskoles Musikkorps og hadde det musikalske ansvaret for korpset frem til sommeren 1965, bare med et opphold høsten 1964 for musikkstudier ved Musikkonservatoriet i Oslo. Han tok på en ny periode med korpset fra 1970 til 1975.
Foruten korpset i Harstad hadde han prosjektbaserte engasjementer med flere andre korps som LKABs Musikkorps i Narvik, Bleik Hornmusikk, Andenes Hornmusikk og Glomfjord Hornmusikk.

Festspillene

Svein Hauan var en av seks initiativtakere og medlem av interimsstyret for Festspillene i Nord-Norge. I årene som fulgte hadde han mange verv innenfor festspillene. Han ble æresfaun (æresmedlem) av festspillene i 1989.

Journalist

Ved siden av musikken var han journalist i Harstad Tidende med kultur som hovedområde. Han var fast ansatt en periode (fra 1. juni 1955) før han fikk fast stilling i Divisjonsmusikken. Etter det opererte han som freelance.

Forretningsdrift

Fra 1976 og i knappe ti år drev Svein Hauan en musikkforretning i Harstad kalt Musikkservice med salg av og reparasjoner av musikkinstrumenter.
A Scanner Darkly

A Scanner Darkly er en film av den amerikanske regissøren Richard Linklater fra 2006. Hovedrollene spilles av Keanu Reeves, Winona Ryder, Woody Harrelson, Robert Downey jr. og Rory Cochrane. Filmen er basert på en roman med samme navn av forfatteren Philip K. Dick, og er en dystopisk visjon om et fremtidig USA som har tapt kampen mot narkotika.
A Scanner Darkly bruker en teknikk der original-filmen er animert over bilde for bilde. Dette gir filmen et tegne- og animasjonsfilmaktig utseende. Teknikken kalles Interpolated rotoscoping og er en ny og forbedret versjon av den gamle rotoscoping-teknikken. Interpolated rotoscoping skaper jevnere overganger mellom bevegelser fra et bilde til neste.
Andre filmer som blant annet har brukt denne teknikken er Waking Life av samme regissør og Ringenes Herre.
Rotoshop er et grafisk redigeringsprogram for rotoscoping og ble brukt i produksjonen av A Scanner Darkly.
Københavns borgerrepresentasjon

Københavns borgerrepresentasjon (dansk:Københavns Borgerrepræsentation) er Københavns øverste politiske myndighet. Borgerrepresentasjonen har sete i København rådhus.
Borgerrepresentasjonen legger rammene for utvalgenes oppgaver. Den består av et økonomiutvalg og seks utvalg som har ansvar for hvert sitt fagområde. Borgerrepresentasjonen har 55 medlemmer og ledes av overborgmesteren.